b'\n_START_ARTICLE_\nBorgerlisten Bornholm\n_START_PARAGRAPH_\nBorgerlisten Bornholm blev formelt stiftet 19. februar 2003. Den stillede op til det f\xc3\xb8rste f\xc3\xa6lles kommunalvalg p\xc3\xa5 Bornholm i maj 2002 i forbindelse med sammenl\xc3\xa6gningen af \xc3\xb8ens fem prim\xc3\xa6rkommuner og Bornholms Amt til Bornholms Regionskommune. Listen er tv\xc3\xa6rpolitisk og opstod som en sammenl\xc3\xa6gning af diverse borgerlister og tv\xc3\xa6rpolitiske lister p\xc3\xa5 Bornholm. Listen havde listebogstavet I.\n_START_SECTION_\nKommunalvalget 2002\n_START_PARAGRAPH_\nVed det f\xc3\xb8rste valg til den bornholmske storkommune fik Borgerlisten Bornholm valgt ni medlemmer, hvilket gjorde listen til valgets store vinder. Listen konstituerede sig sammen med Socialdemokraterne og Socialistisk Folkeparti med socialdemokraten Thomas Thors som regionsborgmester. Da spidskandidaten, Bjarne Kristiansen, ikke gik direkte efter borgmesterposten, valgte Peter Lundby Hansen at tr\xc3\xa6de ud af gruppen for at blive l\xc3\xb8sg\xc3\xa6nger. Derefter bestod Borgerlisten Bornholms gruppe af 1. viceregionsborgmester Bjarne Kristiansen, Bente Helms, Teddy Kofoed, Svend Aage Kristoffersen, Torben Andersen, Elsebeth Pedersen, Elisabeth Asmussen og Kaj Erik Mortensen.\n_START_SECTION_\nKommunalvalget 2005\n_START_PARAGRAPH_\nListen blev b\xc3\xa5de den store taber og den store vinder ved kommunalvalget i november 2005. Den gik fra otte til to medlemmer af kommunalbestyrelsen, men p\xc3\xa5 grund valgets brogede resultat med Det Konservative Folkeparti som n\xc3\xb8gle til konstitueringen lykkedes det for Bjarne Kristiansen at s\xc3\xa6tte sig i den bornholmske borgmesterstol. Han og Bente Helms var de eneste, som form\xc3\xa5ede at opn\xc3\xa5 genvalg.'